b'\n_START_ARTICLE_\nKoncentracijsko tabori\xc5\xa1\xc4\x8de Auschwitz\n_START_SECTION_\nAuschwitz I\n_START_PARAGRAPH_\nUstanovljen je bil 20. maja 1940. Prvi tabori\xc5\xa1\xc4\x8dniki so bili poljski politi\xc4\x8dni zaporniki, predvsem delavski voditelji in komunisti, (728) iz Tarn\xc3\xb3w-a in sicer 14. junija. Prvotno je bilo tabori\xc5\xa1\xc4\x8de namenjeno za internirane poljske intelektualce in \xc4\x8dlane uporni\xc5\xa1kih gibanj, kasneje tudi za sovjetske vojne ujetnike, politi\xc4\x8dne zapornike (med katerimi je bilo tudi 2346\xc2\xa0Slovencev), prostitutke, Rome, Jehove pri\xc4\x8de in druge "asocialne elemente". Zaprti so bili tudi nem\xc5\xa1ki \xc2\xbbobi\xc4\x8dajni\xc2\xab\xc2\xa0storilci kaznivih dejanj in 48 nem\xc5\xa1kih homoseksualcev. Tudi Judje so bili poslani v tabori\xc5\xa1\xc4\x8da, za\xc4\x8den\xc5\xa1i s prvo \xc2\xbbpo\xc5\xa1iljko\xc2\xab\xc2\xa0iz Tarn\xc3\xb3wa. Hitro je bilo v tabori\xc5\xa1\xc4\x8du zaprtih med 13.000 in 16.000 zapornikov, leta 1942 pa je \xc5\xa1tevilo naraslo na 20.000._NEWLINE_Vhod je bil (in je) zaznamovan s cini\xc4\x8dnim napisom Marxovega gesla \xc2\xbbArbeit macht frei\xc2\xab\xc2\xa0(Delo osvobaja), kar dokazuje, da je bil namenjen prav tistim, ki so \xc5\xa1irili njegove ideje._NEWLINE_Esesovci so izbrali nekaj zapornikov, po navadi nem\xc5\xa1ke storilece kaznivih dejanj, kot posebej privilegirane nadzornike drugih zapornikov. Imenovali so se kapo. Razli\xc4\x8dni razredi zapornikov so bili tretirani glede na posebne znake na oblekah. Z Judi so na splo\xc5\xa1no ravnali najslab\xc5\xa1e. Vsi zaporniki so morali delati, nedelje pa so bile namenjene \xc4\x8di\xc5\xa1\xc4\x8denju, tu\xc5\xa1iranju in ni bilo nobenih delavskih obveznosti._NEWLINE_Te\xc5\xbeke delavne zahteve so skupaj z nezadostnim prehranjevanjem vodile k visoki smrtnosti med zaporniki. _NEWLINE_Blok 11 je bil \xc2\xbbzapor v zaporu\xc2\xab, kjer so potekala kaznovanja za kr\xc5\xa1enje pravil. Nekateri zaporniki so morali pre\xc5\xbeiveti ve\xc4\x8d dni v celicah, ki so bil preozke, da bi lahko sedeli. Drugi so bili usmr\xc4\x8deni s streljanjem, obe\xc5\xa1anjem ali stradanjem._NEWLINE_Septembra 1941 so esesovci opravljali test s plinom (cianidom) v bloku 11 in s tem ubili 850 Poljakov in Rusov. Prvi poskus je bil opravljen 3. septembra 1941 in je terjal \xc5\xbeivljenja 600 sovjetskih vojnih zapornikov. Snov, ki je proizvedla smrtonosni plin cianid, je bila prodajana pod znamko Zyklon B, to je bil kristalizirana cianovodikova kislina, prvotno namenjen uporabi kot insekticid za uni\xc4\x8devanje parazitnega mr\xc4\x8desa (u\xc5\xa1i, bolhe ipd.) v zaprtih prostorih. Plinska celica je delovala med letoma 1941 in 1942, nato pa je bila spremenjena v zakloni\xc5\xa1\xc4\x8de v primeru zra\xc4\x8dnega napada._NEWLINE_Prva \xc5\xbeenska je v tabori\xc5\xa1\xc4\x8de prispela 26. marca 1942. Od aprila 1943 do maja 1944 je ginekolog Carl Clauberg na Judinjah opravljal poskuse sterilizacije, da bi razvil preprosto injekcijsko metodo, ki bi jo uporabljali na Slovanih. Josef Mengele pa je isto\xc4\x8dano eksperimentiral na dvoj\xc4\x8dkih. Zapornike, ki si v tabori\xc5\xa1\xc4\x8dni bolni\xc5\xa1nici niso hitro opomogli, so ubili s smrtonosno injekcijo s fenolom. _NEWLINE_Tabori\xc5\xa1\xc4\x8de je imelo od poletja 1943 tudi bordel. Namenjen je bil nagrajevanju privilegiranih zapornikov. Nastopale so \xc5\xbeenske, posebej izbrane za to, in nekatere prostovoljke izmed zaprtih \xc5\xbeensk. Ve\xc4\x8dino teh pa so nacisti tudi posilili.\n_START_SECTION_\nAuschwitz II (Birkenau)\n_START_PARAGRAPH_\nTo tabori\xc5\xa1\xc4\x8de ve\xc4\x8dina pozna preprosto pod imenom Auschwitz. Bilo je prizori\xc5\xa1\xc4\x8de trpljenja sto tiso\xc4\x8dev zapornikov in umorov ve\xc4\x8d kot milijon ljudi, ve\xc4\x8dinoma Judov._NEWLINE_Tabori\xc5\xa1\xc4\x8de stoji v Brzeinki (Birkenau), pribli\xc5\xbeno 3 kilometre od Auschwitza I. Tabori\xc5\xa1\xc4\x8de je bilo oblikovano po konceptu funkcionalizma. Gradnja se je za\xc4\x8dela leta 1941 kot del Kon\xc4\x8dne re\xc5\xa1itve. Velikost je bila 2,5\xc2\xa0km x 2\xc2\xa0km, razdeljen pa je bil na ve\xc4\x8d delov, ti pa so se delili na polja. Tako polja kot celotno tabori\xc5\xa1\xc4\x8de so bila obdana z elektrificirano bode\xc4\x8do \xc5\xbeico. Nekateri tabori\xc5\xa1\xc4\x8dniki so jo uporabljali za samomor. Naenkrat je bilo v tabori\xc5\xa1\xc4\x8du do 100.000 zapornikov._NEWLINE_Glavni namen tabori\xc5\xa1\xc4\x8da ni bilo izkori\xc5\xa1\xc4\x8danje delovne sile, ampak iztrebljanje. Za ta namen je bilo tabori\xc5\xa1\xc4\x8de opremljeno s \xc5\xa1tirimi krematoriji s plinskimi celicami. Vsaka plinska celica je bila narejena za 2500 ljudi naenkrat. Veliko iztrebljanje pa se je za\xc4\x8delo 1942._NEWLINE_Ve\xc4\x8dina ljudi je prispela v tabori\xc5\xa1\xc4\x8de z vlakom, potovanja v lesenih tovornih vagonih pa so bila grozna. Leta 1944 so \xc5\xbeeleznico podalj\xc5\xa1ali v notranjost tabori\xc5\xa1\xc4\x8da, pred tem pa so zaporniki morali pe\xc5\xa1a\xc4\x8diti od postaje v Auschwitzu do tabori\xc5\xa1\xc4\x8da. Ob\xc4\x8dasno so cele vagone prispelih poslali naravnost v smrt, v\xc4\x8dasih pa so nacisti opravili selekcijo, pogosto pod vodstvom Josefa Mengeleja. Pri tej selekciji so dolo\xc4\x8dali, koga bodo ubili takoj in koga bodo najprej izkoristili kot delovno silo ali za eksperimente. Otroke so lo\xc4\x8dili od mater in jih skupaj s starimi \xc5\xbeenskami, bolnimi in \xc5\xa1ibkimi poslali v plinske celice._NEWLINE_Tisti zaporniki, ki so pre\xc5\xbeiveli selekcijo, so bili poslani v karantene, kjer so pre\xc5\xbeiveli nekaj \xc4\x8dasa in s\xc4\x8dasoma za\xc4\x8deli delati za obratovanje tabori\xc5\xa1\xc4\x8da ali pa so bili poslani v kak\xc5\xa1na bli\xc5\xbenja delavska tabori\xc5\xa1\xc4\x8da. _NEWLINE_Del tabori\xc5\xa1\xc4\x8da je bil rezerviran za \xc5\xbeenske zapornice. V drugem delu, znanem kot Kanada (Kanada je takrat veljala za de\xc5\xbeelo neomejenih bogastev) so sortirali in shranjevali imetje prispelih zapornikov. Predmete, kot so ban\xc4\x8dni izpiski, kovanci, nakit, drage kovine in diamante so iz \xc2\xbbKanade\xc2\xab\xc2\xa0poslali v Reichbank (dr\xc5\xbeavno banko)._NEWLINE_Tisti, ki so bili izbrani za usmrtitev \xc5\xbee ob prihodu, so bili poslani v eno od \xc5\xa1tirih plinskih celic ali pa v krematorij. Oba krematorija (Krema II in Krema III) sta imela podzemno sla\xc4\x8dilnico in plinsko celico, ki je sprejela tiso\xc4\x8de ljudi. Da bi se izognili splo\xc5\xa1ni paniki, so \xc5\xbertvam rekli, da jih peljejo na tu\xc5\xa1iranje; da bi to dejstvo podkrepili, so v celice celo namestili tu\xc5\xa1e, ki pa nikoli niso bili povezani z vodovodom. \xc5\xbdrtve so se morale sle\xc4\x8di do golega, svoje imetje pa pustiti v sla\xc4\x8dilnici na mestu, ki naj si ga zapomnijo, da bodo stvari hitreje na\xc5\xa1li, ko pridejo ven. Ko so bile \xc5\xbertve enkrat nepredu\xc5\xa1no zaprte v plinskih celicah, so vanje skozi luknje v stropu spustili strupeni Zyklon B. Po kon\xc4\x8danem pomoru so v celice poslali tabori\xc5\xa1\xc4\x8dnike, imenovane Sonderkommandos, da so trupla prenesli v drugo sobo, kjer so jih za\xc5\xbegali. _NEWLINE_7. oktobra 1944 so judovski Sonderkomandosi organizirali upor. \xc5\xbdenske zapornice so iz tovarne oro\xc5\xbeja pretihotapile strelivo in krematorij IV je bil delno uni\xc4\x8den zaradi eksplozije. Za tem so zaporniki na\xc4\x8drtovali mno\xc5\xbei\xc4\x8dni pobeg, vendar so skoraj vse od 250 kmalu ubili._NEWLINE_Drugi zasu\xc5\xbenjeni zaporniki so v tabori\xc5\xa1\xc4\x8du pre\xc5\xbeiveli manj kot leto zaradi te\xc5\xbekih \xc5\xbeivljenjskih pogojev. Birkenau je bil osvobojen 27. januarja 1945._NEWLINE_Novembra 1944 so Nemci razstrelili plinske celice z namenom, da bi prikrili svoje zlo\xc4\x8dine pred napredujo\xc4\x8dimi sovjetskimi silami. _NEWLINE_Po vojni je tabori\xc5\xa1\xc4\x8de slu\xc5\xbeilo kot zapor Narodnega komisariata notranjih zadev skozi ve\xc4\x8dino leta 1945, potem pa je \xc5\xa1e nekaj let ostal kot kraj obupa. Poljska vlada se je potem odlo\xc4\x8dila obnoviti Auschwitz I in ga spremeniti v muzej v \xc4\x8dast \xc5\xbertvam nacizma. Nekaj so sicer morali prirediti zaradi povojnih sprememb, ki so se zgodile pred ustanovitvijo muzeja. Tako so na primer zgradili plinsko celico, \xc4\x8deprav je ob koncu vojne ni bilo ve\xc4\x8d. Auschwitz II, kjer so zgradbe za\xc4\x8dele razpadati, so ohranili, vendar pa ga niso obnavljali.'